Diari Oficial de la Generalitat Valenciana


Sumari del DOGV 7556, del 25-06-2015 (2015/5952)

ORDE 68/2015, de 22 de juny, de la Conselleria d'Educació, Cultura i Esport, per la qual es convoca el programa experimental denominat «Coordinació horària» dirigit a l'alumnat que cursa simultàniament les ensenyances professionals de Música i/o Dansa i l'Educació Secundària per al curs 2015-2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/06/22/68/dof/vci/html**

### Dades del document

Número de DOGV
:   7556

Data del DOGV
:   25-06-2015

Secció del DOGV
:   I. DISPOSICIONS GENERALS

Número del document
:   2015/5952


Data del document
:   22-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament secundari
    * ensenyament obligatori
    * educació artística
    * programa d'actuació
    * organització de l'ensenyament
    * legislació
    * planificació educativa

ORDE 68/2015, de 22 de juny, de la Conselleria d'Educació, Cultura i Esport, per la qual es convoca el programa experimental denominat «Coordinació horària» dirigit a l'alumnat que cursa simultàniament les ensenyances professionals de Música i/o Dansa i l'Educació Secundària per al curs 2015-2016. [2015/5952]  
En l'article 47 de la Llei Orgànica 2/2006, de 3 de maig, d'Educació, s'establix que «les administracions educatives facilitaran la possibilitat de cursar simultàniament les ensenyances artístiques professionals i l'Educació Secundària». Així mateix, l'apartat segon del mencionat article determina que «a fi de fer efectiu el que preveu l'apartat anterior, es podran adoptar les oportunes mesures d'organització i d'ordenació acadèmica que inclouran, entre altres, les convalidacions i la creació de centres integrats». Així mateix, en l'apartat tercer de l'article 85 de l'esmentada Llei Orgànica 2/2006, de 3 de maig, d'Educació, s'especifica que «aquells alumnes que cursen simultàniament ensenyances reglades de Música o Dansa i ensenyances d'Educació Secundària tindran prioritat per a ser admesos en els centres que impartisquen ensenyances d'Educació Secundària que l'Administració educativa determine».  
  
Així mateix, el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, així com el Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, especifiquen en l'article 20 i 21, respectivament, que «la conselleria competent en matèria d'educació facilitarà a l'alumnat la possibilitat de cursar simultàniament les ensenyances professionals de Música i Dansa i l'Educació Secundària Obligatòria i Batxillerat».  
  
La Comunitat Valenciana compta amb un nombre cada vegada major d'alumnes que simultanieja les ensenyances de règim general (Educació Secundària Obligatòria o Batxillerat) i les ensenyances professionals de Música i/o Dansa, i se'ls exigix un gran esforç i una dedicació intensa. Per mitjà d'esta orde que dissenya este programa experimental de «Coordinació horària», es concreten els aspectes que regulen la compatibilitat horària i la simultaneïtat entre les ensenyances de règim general i les ensenyances professionals de Música i/o Dansa.  
Per tot això, vista la proposta del director general de Formació Professional i Ensenyances de Règim Especial, de data 6 de maig de 2015, de conformitat amb esta, i en virtut de les competències que m'atribuïx l'article 28.e de la Llei 5/1983, de 30 de desembre, del Consell,  
  
  
ORDENE  
  
CAPÍTOL I  
Aspectes generals  
  
Article 1. Objecte i àmbit d'aplicació  
1. Esta orde té per objecte convocar el procés per a autoritzar la implantació del programa experimental «Coordinació horària» dirigit a l'alumnat que cursa simultàniament les ensenyances de règim general (Educació Secundària Obligatòria o Batxillerat) i les ensenyances professionals de Música i/o Dansa, així com regular les seues condicions de participació, per al curs 2015-2016.  
2. Esta orde serà aplicable en els conservatoris i centres autoritzats d'ensenyances professionals de Música i Dansa, i en els centres sostinguts amb fons públics que impartisquen les ensenyances d'Educació Secundària i/o Batxillerat, en l'àmbit de gestió de la Comunitat Valenciana.  
  
Article 2. Finalitats i característiques del programa experimental «Coordinació horària»  
1. La finalitat del programa experimental «Coordinació horària» és compatibilitzar l'horari de l'alumnat que simultanieja les ensenyances de règim general i les ensenyances de Música i/o Dansa de règim especial, facilitant el màxim rendiment de l'alumnat que convalida matèries de règim general, i podrà cursar en esta franja horària altres assignatures d'ensenyances de règim especial.  
2. Els equips directius dels centres participants, tant d'ensenyances de règim general com de règim especial, hauran de coordinar-se en el disseny horari per a garantir l'optimització del temps lectiu en ambdós ensenyances.  
3. El centre sostingut amb fons públics que impartisca Educació Secundària Obligatòria i/o Batxillerat escolaritzarà l'alumnat admés en el programa experimental.  
4. Es crearà una comissió de valoració que serà l'encarregada de seleccionar, entre els centres sostinguts amb fons públics d'Educació Secundària Obligatòria i/o Batxillerat que estiguen interessats a participar en este programa experimental, els centres que finalment el duran a terme en col·laboració amb els conservatoris o centres autoritzats d'ensenyances professionals de Música o Dansa respectius. Esta comissió de valoració comptarà amb la supervisió i aprovació de la Inspecció d'Educació.  
5. Així mateix, es crearà una comissió coordinadora del programa experimental «Coordinació horària» per cada proposta d'acord entre un centre d'ensenyances de règim general i un d'ensenyances de règim especial, que serà l'òrgan responsable del seu desplegament i aplicació en cada centre en què s'implante.  
  
Article 3. Comissió coordinadora del programa experimental «Coordinació horària»  
1. La comissió coordinadora del programa experimental «Coordinació horària» estarà constituïda per les direccions dels centres d'ensenyances de règim general i d'ensenyances professionals de Música i/o Dansa de règim especial, així com les direccions d'estudis de cada un dels centres.  
2. La comissió coordinadora del programa experimental «Coordinació horària» actuarà com a òrgan col·legiat, i actuarà com a president/a el/la director/a de major edat i com a secretari/ària el/la cap d'estudis de menor edat d'entre els membres que la formen.  
3. Les funcions de la comissió seran:  
a) Coordinar els horaris de les corresponents ensenyances.  
b) Acordar les mesures d'organització, així com les actuacions necessàries per al bon funcionament del programa experimental.  
c) Sol·licitar la participació de cada centre implicat en el programa experimental.  
d) Proposar a la conselleria competent en matèria d'educació mesures per al desenrotllament i millora del programa experimental «Coordinació horària».  
  
Article 4. Confecció dels horaris de l'alumnat  
Els horaris de l'alumnat participant seran elaborats per la comissió coordinadora del programa experimental «Coordinació horària», afavorint la ubicació de les matèries convalidades en un bloc proposat en la franja horària més convenient a la integració, perquè siga cobert per les assignatures d'ensenyances professionals de Música i/o Dansa, permetent a l'alumnat el desplaçament entre ambdós centres d'ensenyances de règim general i especial.  
  
Article 5. Presentació de sol·licituds dels centres participants  
1. Cada comissió coordinadora del programa experimental «Coordinació horària» remetrà les sol·licituds, segons l'annex I, firmades per la direcció de cada un dels centres que en formen part al servici competent en matèria d'ensenyances de règim especial de la conselleria competent en matèria d'educació en un termini màxim de 20 hàbils després de la publicació d'esta orde.  
2. Les sol·licituds aniran acompanyades de la documentació següent:  
a) Acta de constitució de la comissió coordinadora, així com l'acta d'aprovació del projecte firmada per tots els membres de la dita comissió.  
b) Les actes del claustre, per a tots els casos, i del consell escolar de cada centre implicat, en el cas dels centres de titularitat pública, firmades per part de qui ocupe la Secretaria del centre amb el vistiplau de qui exercisca la Direcció, en les quals s'aprova la participació en el programa experimental de «Coordinació horària».  
c) Projecte de «Coordinació horària» dissenyat per la comissió coordinadora, on es detallarà:  
1. La justificació, els objectius i els criteris d'avaluació del projecte.  
  
2. La distància en metres existent entre el centre d'ensenyances de règim general i el centre d'ensenyances de règim especial.  
3. L'horari lectiu dels diferents grups, així com altres aspectes relacionats amb la distribució temporal, resultat de la coordinació horària, en ambdós ensenyances.  
4. L'experiència en coordinació horària entre ambdós ensenyances.  
5. El termini establit per a la presentació de sol·licituds de participació per a l'alumnat interessat.  
  
Article 6. Comissió de valoració del programa experimental «Coordinació horària»  
1. La conselleria competent en matèria d'educació nomenarà la comissió de valoració que serà l'encarregada de seleccionar les sol·licituds dels centres interessats a participar, i que estarà formada pels membres següents:  
a) Presidència: el director general de Formació Professional i Ensenyances de Règim Especial o persona en qui delegue.  
b) Vocalies: dos tècnics, dels servicis de Planificació Educativa i d'Ensenyances de Règim Especial de la conselleria competent en matèria d'educació, i un/a representant del Servici d'Inspecció d'Educació.  
  
c) Secretaria: un tècnic del servici amb competències en ensenyances de règim especial.  
2. La funció d'esta comissió de valoració serà la de seleccionar i proposar, d'entre els projectes presentats pels diferents centres, els que millor s'adeqüen als objectius d'este programa experimental i al seu desenrotllament quant a organització i funcionament, valorant tots els aspectes significatius (estimació d'alumnat beneficiat, distància entre els centres, total d'hores i matèries coordinades...) dels fins que es volen aconseguir.  
  
Article 7. Procés de matriculació  
1. L'alumnat que desitge participar en el programa experimental «Coordinació horària» haurà de sol·licitar la convalidació de les matèries d'Educació Secundària Obligatòria o Batxillerat, i per a això s'aplicarà la normativa següent: l'Orde 71/2010, de 15 de juliol, de la Conselleria d'Educació, per la qual es regula el procediment per a sol·licitar la convalidació i exempció de matèries en l'Educació Secundària Obligatòria i el Batxillerat per part de l'alumnat que cursa simultàniament ensenyances professionals de Música i/o de Dansa o bé que acredita la condició d'esportista d'alt nivell, d'alt rendiment o d'elit a la Comunitat Valenciana (DOCV 6322, 30.07.2010); l'Orde 27/2011, de 5 de maig, de la Conselleria d'Educació, per la qual es modifica parcialment l'Orde de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana (DOCV 6520, 13.05.2013), i l'Orde 28/2011, de 10 de maig, de la Conselleria d'Educació, per la qual es regula l'admissió, l'accés i la matrícula, així com els aspectes d'ordenació general, per a l'alumnat que curse les ensenyances elementals i professionals de Música i Dansa a la Comunitat Valenciana, que en el capítol I del títol III detalla les convalidacions d'assignatures d'ensenyances professionals amb matèries de Batxillerat, així com el procediment per a sol·licitar la convalidació.  
  
2. Una vegada finalitzada l'adscripció de l'alumnat en el programa experimental «Coordinació horària», i abans de l'inici del curs escolar de les ensenyances de Música i Dansa de règim especial, cada comissió de coordinació remetrà a la corresponent direcció territorial amb competències en educació la llista definitiva de l'alumnat que hi participa.  
  
  
Article 8. Procediment per a la participació de l'alumnat en el programa experimental «Coordinació horària»  
1. L'alumnat que desitge participar en el programa experimental «Coordinació horària» presentarà la sol·licitud de participació segons l'annex II d'esta orde.  
2. La sol·licitud es presentarà en la Secretaria d'aquells centres d'ensenyances de Secundària que hagen sigut prèviament autoritzats per al desenrotllament del present programa experimental en els terminis que determine cada centre.  
3. Una vegada hagen formalitzat el procés de matrícula en les ensenyances de règim especial, entregaran el certificat de matrícula de les ensenyances professionals de Música i/o Dansa en el centre d'estudis d'ensenyances de règim general d'Educació Secundària Obligatòria i/o Batxillerat.  
4. Les sol·licituds de participació presentades fora d'este termini podran ser ateses si queden places vacants en el programa experimental, una vegada realitzada l'adjudicació, segons s'establix en la disposició següent.  
  
Article 9. Adjudicació de places del programa experimental «Coordinació horària»  
1. Cada comissió de coordinació del programa atendrà les sol·licituds presentades per l'alumnat i autoritzarà aquelles que complisquen els requisits establits en la present orde.  
Si hi ha més sol·licituds que places disponibles en les unitats previstes, la comissió de coordinació realitzarà la selecció d'alumnat que participarà en este programa, i este alumnat haurà de ser atés amb els recursos propis de cada un dels centres.  
2. El centre d'estudis d'ensenyances de règim general d'Educació Secundària Obligatòria i/o Batxillerat sostingut amb fons públics publicarà la relació provisional de sol·licitants abans de finalitzar el període de matrícula ordinària i la relació definitiva d'admesos en el programa experimental es publicarà durant la primera setmana de matrícula extraordinària.  
3. La comissió coordinadora enviarà la llista definitiva d'alumnat matriculat a la corresponent direcció territorial competent en matèria d'educació com a màxim fins a 10 dies hàbils a comptar de l'últim dia del període de matriculació.  
  
Article 10. Projecte educatiu i memòria final de curs  
1. El programa experimental «Coordinació horària» formarà part de l'oferta educativa de cada un dels centres educatius participants, per la qual cosa estarà inclòs en el projecte educatiu d'estos. Així mateix, els/les directors/es dels centres hauran d'incloure en la memòria final de curs un apartat en què es valore la implantació del programa experimental.  
2. Així mateix, les comissions de coordinació participants en el mencionat programa experimental hauran de realitzar una memòria anual del programa experimental «Coordinació horària», i remetre-la, durant el mes de juliol, a la corresponent direcció territorial competent en matèria d'educació. La memòria constarà, com a mínim, de les parts següents:  
a) L'horari lectiu definitiu aplicat als alumnes i a les alumnes participants en el programa experimental «Coordinació horària» en ambdós ensenyances.  
b) Relació d'alumnat participant en el mencionat programa, detallant les dades acadèmiques en ambdós ensenyances.  
c) Valoració del programa per part de la comissió coordinadora, detallant la consecució dels objectius, continguts, capacitats i criteris d'avaluació del programa.  
d) Valoració del programa per part dels professors tutors dels alumnes i de les alumnes participants en ambdós ensenyances.  
e) Valoració del programa per part dels alumnes i les alumnes participants.  
  
DISPOSICIONS ADDICIONALS  
  
Primera. Delegació de competències  
1. Es delega en la direcció general competent en matèria d'ensenyances de règim especial l'autorització dels programes experimentals de «Coordinació horària» entre els centres d'ensenyances de règim general d'Educació Secundària Obligatòria i/o Batxillerat i els centres d'ensenyances de règim especial de Música o Dansa. Així mateix, se l'autoritza per a dictar les resolucions i instruccions necessàries per al compliment i l'aplicació del contingut d'esta orde.  
  
Segona. Difusió, aplicació i supervisió de la norma  
1. Els equips directius dels centres d'Educació Secundària Obligatòria i/o Batxillerat sostinguts amb fons públics, els conservatoris i la direcció dels centres autoritzats d'ensenyances artístiques professionals de Música o de Dansa compliran i faran complir el contingut de la present orde i el difondran entre els membres de la comunitat educativa.  
  
2. Les direccions territorials competents en matèria d'educació adoptaran les mesures necessàries per a la difusió i aplicació d'esta orde.  
3. La Inspecció d'Educació vetlarà pel compliment del que establix esta orde.  
  
Tercera. Incidència en les dotacions de gasto  
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de la conselleria competent per raó de la matèria.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa la present orde.  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 22 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET


Còpia Permalink ELI